ועדת הכלכלה, כנסת 16, פרוטוקול מספר 560, 2005-12-13 09:30

אמנון כהן: אנחנו פותחים את הדיון: תיקון טעות בחוק לתיקון פקודת התעבורה (מס' 72), התשס"ו-2005.

אמנון כהן: קיבלתי פניה מיו"ר הכנסת שנפלה טעות.

אמנון כהן: אני מקריא ממכתבו של יו"ר הכנסת: "בהתאם להוראות סעיף 10 א' לפקודת סדרי השלטון והמשפט, התש"ח-1948, אבקש כי ועדת הכלכלה תקבע כי נפלה טעות בחוק לתיקון פקודת התעבורה (מס' 72), התשס"ו-2005, כפי שנתקבל בכנסת ביום ה' בכסלו התשס"ו (6 בדצמבר 2005) וטרם פורסם ברשומות.

אמנון כהן: בנוסח החוק אשר הובא לכנסת לקריאה השניה ולקריאה השלישית נפלה טעות הדפסה טכנית, שנבעה, ככל הנראה, משיבוש בתוכנת המחשב, כך שסעיף קטן (ג) שבסעיף 64ג לפקודת התעבורה, הודפס פעמיים".

אמנון כהן: ובכן, מבקשים שסעיף 64 ג' ייכתב רק פעם אחת.

אתי בנדלר: הפרוצדורה נקבעה בסעיף 10(א) לפקודת סדרי השלטון ומשפט שקובע בסעיף קטן (ב) שלו: "נפלה טעות בנוסח של חוק כפי שהתקבל בכנסת וקבעה הוועדה לפי הצעת יו"ר הכנסת כי הטעות היא לשונית טכנית, פליטת קולמוס, השמטה מקרית, טעות הדפסה, שיבוש של העתקה וכיוצא באלה, רשאית הכנסת בהחלטה לתקן את הטעות.

אתי בנדלר: " אני רוצה להסביר כי יש גם הגיון רב מאחורי הדברים.

אתי בנדלר: כי זה הנוסח שהכנסת קיבלה בקריאה שניה ובקריאה שלישית, לכן לא רוצים להפקיד את ההחלטה שאכן מדובר בלסטות מהחלטת הכנסת בידי - - -

אמנון כהן: מי שהכשיר הוא זה שיוריד את זה.

אתי בנדלר: בדיוק כך.

אמנון כהן: בחוק ובתקנות יש הגיון רב ושלא יקרה שכל מאן דהוא יבוא וישנה משהו מהחוק, שמא היתה טעות.

אמנון כהן: קיבלנו את כל ההסברים הדרושים לתיקון ואנחנו מאשרים פה אחד.

אתי בנדלר: הוועדה קובעת שאכן מדובר בטעות ולכן זה יעלה למליאה שתצביע על כך.

אתי בנדלר: נניח את זה היום או מחר.